בארבע משלחות הצטרפה רעיית היו"ר וכרטיס הטיסה שלה שולם מכספי הציבור • התקנות מתירות כיום לרעיית יו"ר הכנסת להצטרף לכל טיסה, אך יש לתהות - האם זו הוצאה מוצדקת? תגובת יו"ר הכנסת: "היא שותפה פעילה בביקורים, יש לה תפקיד משמעותי"
משלחת גדולה למדי מטעם כנסת ישראל טסה לארה"ב בחודש מרץ השנה. המשלחת שהתה שם ארבעה ימים ובה נכחו ראש המשלחת יו"ר הכנסת מיקי לוי (יש עתיד), ח"כ יוראי להב הרצנו (יש עתיד), ח"כ אפרת רייטן מרום (העבודה) ועוד חמישה אנשי צוות מהכנסת. הייתה גם מצטרפת נוספת: רעייתו של יו"ר הכנסת, נורית לוי. בעוד שרוב אנשי הצוות טסו במחלקות זולות יחסית, כרטיס הטיסה שלה לארבעה ימים היה במחלקת עסקים, כמו יתר חברי הכנסת, ועלה למשלם המסים 7,632 דולר (כ-24 אלף שקל).  האם זו הייתה הוצאה מוצדקת? חשוב להדגיש כי כל הטיסות אושרו כחוק לפי החלטה מסודרת שאפשרה לשלם את הוצאות הטיסה והשהייה של בני הזוג של יו"ר הכנסת. שם נקבע כי הכנסת תממן את "הוצאות טיסה והוצאות מלון בעבורו ובעבור בן זוגו המצטרף אליו". הדבר מותר גם בטיסות הנשיא ורה"מ. אך גם אם זה מותר היום, ייתכן כי למעט מקרים חריגים יש מקום לבחון לעומק את הצורך האמיתי בשילוב בני ובנות זוג של רה"מ, נשיא ויו"ר הכנסת במשלחות יקרות. שרים, לדוגמה, לא יכולים להזמין את בני הזוג שלהם לטיסות בחו"ל על חשבון הציבור. אם בני הזוג מצטרפים עליהם לכסות את ההוצאות שלהם. בלשכתו של לוי הדגישו בתגובה כי הנסיעה מוסדרת בנוהל והסבירו ש"בדומה לרעיית הנשיא ורה"מ, לרעיית יושב ראש הכנסת יש תפקיד משמעותי וחשוב בביקורים מדיניים רשמיים. רעיית יו"ר הכנסת היא שותפה פעילה בביקורים אלו, לרוב יחד עם בנות ובני הזוג של ראשי הפרלמנטים המארחים". הטיסה לארה"ב אינה חריגה: מהנתונים שנמסרו ל"שקוף" במסגרת בקשת חופש מידע עולה כי רעייתו של לוי התלוותה אליו לכל טיסה בשנה האחרונה. באוקטובר 2021 היא טסה לשלושה ימים למשלחת ליוון – עלות הכרטיס 767 דולר (כ-2,500 שקל), בינואר היא טסה במסגרת משלחת לגרמניה בעלות כרטיס של 1,388 דולר (כ-4,400 שקל). לאחרונה טסה עמו לצרפת בעלות של 2,517 דולר (כ-8,000 שקל). הטיסה לארה"ב עלתה סכום גבוה למדי, גם ביחס לכרטיס טיסה במחלקת עסקים – כאמור כ-24 אלף שקל.  בנוגע לטיסה לארה"ב מלשכתו של לוי נמסר כי "בנוגע למשלחת לקונגרס האמריקאי, בשל סדרה של פיגועים ובפרט הפיגוע בבני ברק, יו"ר הכנסת החליט לקטוע את ביקור העבודה המדיני הידידותי בארה"ב, שכלל פגישות מדיניות, ארוחת ערב וטקס חגיגי. יו"ר הכנסת ביקש לשוב חזרה ארצה עם רעייתו וחשב שאין זה ראוי עבורו להמשיך בביקור לאור המצב ולכן עלות הכרטיסים התייקרה". בלשכה הדגישו כי "יש חשיבות מיוחדת בנוכחות של רעייה בארוחות רשמיות, פגישות עם הקהילה היהודית ובתי ספר יהודיים, טקסי זכרון ופגישות מיוחדות שהתקיימו בארבעת הביקורים המדיניים אליהם יצא יו"ר הכנסת במהלך הקדנציה. יש לציין כי בביקורי גומלין רבים שנערכים בכנסת, נהוג כי מצטרפים בני הזוג של נשיאים ויושבי ראש פרלמנטים מרחבי העולם". מעבר לרעייתו של לוי, שני אנשי לשכה קבועים שלו הצטרפו גם הם לכל המשלחות: הדובר גיא לוי והיועץ אמיתי יאנג. אלו הצטרפו מתוקף תפקידם אבל טסו במחלקות התיירים הזולות. ודווקא המצטרפים המזדמנים צופרו במחלקות היקרות.  עלות הכרטיס של מזכירת הכנסת בטיסה ליוון הייתה 904 דולר (כ-2,900 שקל). ח"כ דוד ביטן מהליכוד ומנכ"ל הכנסת גיל סגל טסו גם הם לגרמניה במחלקת עסקים. בטיסה לארה"ב השתתפו גם ח"כ יוראי להב הרצנו (יש עתיד) – עלות הכרטיס שלו הייתה 6,807 דולר (כ-22 אלף שקל) ושל ח"כ אפרת רייטן מרום (עבודה) 6,219 (כ-20 אלף שקל). ראש הסגל של יו"ר הכנסת השתתף גם הוא בטיסה הזו, שעליה שילמנו 4,408 דולר (כ-14 אלף שקל). איך נבחרו דווקא חברי הכנסת האלו להצטרף? לשכתו של יו"ר הכנסת טוענת כי הקפיד להציע גם לחברי אופוזיציה להצטרף לכל ביקוריו. "בביקורים של משלחות פרלמנטריות נהוג שמצטרפים חברי כנסת ביחד עם היו"ר כדי לקחת חלק בשיח הפרלמנטרי ובאירועים השונים ולהציג את מגוון הדעות בדמוקרטיה בישראל", מסרו שם. "לזהות חברי הכנסת שמצטרפים יש מגוון שיקולים. החל מהיותו של הח"כ יו"ר קבוצת הידידות בכנסת עם המדינה אליה הנוסעים, הרצון לכלול גם חברי אופוזיציה וגם קואליציה כדי להציג מגוון דעות וכן עיסוקו הספציפי של חבר כנסת בנושא רלוונטי שעולה בביקור. יש לציין כי בכל אחד מהביקורים שאליהם התלוו חברי כנסת, היו"ר תמיד פנה גם לחברי האופוזיציה וגם לחברי קואליציה".  